ASIAN เพิ่มเป้ารายได้ปี 65 แตะ 1.12 หมื่นลบ. จ่อสปินออฟ “AAI” เข้าตลาดปลายปีนี้
ASIAN เพิ่มเป้ารายได้ปี 65 แตะ 1.12 หมื่นลบ. จากเดิมคาดไว้ที่ 1.06 หมื่นลบ. หลังไตรมาส 1/65 ทำผลงานโตเด่น  เดินหน้าสปินออฟธุรกิจอาหารสัตว์ “เอเชี่ยนอะไลอันซ์  อินเตอร์เนชั่นแนล” หรือ "AAI" เข้าตลาดปลายต.ค.-ต้นพ.ย.65
ASIAN เพิ่มเป้ารายได้ปี 65 แตะ 1.12 หมื่นลบ. หลังไตรมาส 1 โตเด่น เดินหน้าสปินออฟธุรกิจอาหารสัตว์ "AAI"เข้าตลาดปลายต.ค.-ต้นพ.ย.65
19 พ.ค. 2565

นายเอกกมล ประสพผลสุจริต ประธานเจ้าหน้าที่บริหารสายการเงิน บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN กล่าวว่า บริษัทปรับเป้าหมายรายได้ปี 2565 โตเป็น 11,200 ล้านบาท หรือเพิ่มขึ้น 19% จากเดิมที่คาดโต 10,600 ล้านบาท หรือเพิ่มขึ้น 12% เมื่อเทียบกับปีก่อนที่ทำได้ 9,593.14 ล้านบาท หลังจากผลการดำเนินงานในไตรมาส 1/2565 ออกมาดี โดยมีรายได้อยู่ที่ 2,877.12 ล้านบาท
ทั้งนี้ การเติบโตในปีนี้หลักๆ ยังคงมาจากธุรกิจอาหารสัตว์เลี้ยง คาดมีรายได้อยู่ที่ 5,600 ล้านบาท หรือคิดเป็นสัดส่วน 50% ของรายได้รวม และอาหารทะเลแช่เยือกแข็ง (Frozen) ก็ยังอยู่ประมาณ 34% หรือคาดมีรายได้อยู่ที่ 3,800 ล้านบาท ส่วนธุรกิจอาหารสัตว์น้ำ ประมาณการรายได้จะอยู่ที่ 1 พันล้านบาท หรือคิดเป็น 9% และที่เหลือจะมาจากธุรกิจทูน่า คิดเป็นสัดส่วน 7% ของรายได้รวม
อีกทั้งได้ปรับประมาณการอัตรากำไรขั้นต้นเป็น 17-18% จากเดิมคาดอยู่ที่ 19% เนื่องจากต้นทุนวัตถุดิบ พลังงาน และอัตราเงินเฟ้อที่เพิ่มสูงขึ้น ขณะที่งบลงทุนปีนี้ยังคงอยู่ในแผนที่วางไว้ที่ระดับ 660 ล้านบาท ซึ่งส่วนหนึ่งจะรองรับการเพิ่มกำลังการผลิตของอาหารสัตว์เลี้ยง และอีกส่วนจะใช้ในการปรับปรุงประสิทธิภาพทั้งหมด
สำหรับแนวโน้มผลการดำเนินงานในไตรมาส 2/2565 บริษัทฯ คาดว่าจะเติบโตดีกว่าช่วงเดียวกันของปีก่อน แต่จะลดลงเล็กน้อยเมื่อเทียบกับไตรมาส 1/2565 เนื่องจากธุรกิจอาหารสัตว์เลี้ยงยังเติบโตได้อย่างแข็งแกร่ง ซึ่ง ASIAN มีแผนเพิ่มกำลังการผลิตอาหารสัตว์เลี้ยงแบบเปียกอีก 6,000 ตัน ในช่วงปลายไตรมาส 2/2565 หรือต้นไตรมาส 3/2565 เพื่อรองรับดีมานด์อาหารสัตว์เลี้ยงที่มีอัตราการเติบโตที่เพิ่มขึ้นต่อเนื่อง โดยคาดว่ารายได้จากธุรกิจดังกล่าวในไตรมาส 2/2565 จะใกล้เคียงกับไตรมาสแรกที่ทำได้ 1,400 ล้านบาท
ส่วนธุรกิจทูน่า คาดมีรายได้อยู่ที่ 200 ล้านบาท ลดลงเมื่อเทียบกับไตรมาส 1/2565 เนื่องจากมองว่าต้นทุนของทูน่าจะยังคงอยู่ในระดับสูง และกำลังการผลิตยังคงเท่าเดิมที่ 17,500 ตัน ขณะที่อาหารทะเลแช่เยือกแข็ง คาดมีรายได้ที่ 1,000 ล้านบาท ลดลงเล็กน้อยจากไตรมาส 1/2565 ที่ทำไว้สูงมาก จากการฟื้นตัวของตลาดหลังโควิด-19 คลี่คลาย และธุรกิจอาหารสัตว์น้ำ คาดมีรายได้ในไตรมาส 2/2565 ที่ 250 ล้านบาท เติบโตดีกว่าไตรมาส 1/2565 จากเข้าสู่ช่วงไฮซีซั่นของการเลี้ยงกุ้งและปลา ซึ่ง ASIAN ก็มีการปรับเรื่องของฐานลูกค้า และคุณภาพของอาหารปลา
นอกจากนั้นบริษัทอยู่ระหว่างการ Spin-off ธุรกิจอาหารสัตว์เลี้ยง ซึ่ง บริษัท เอเชี่ยนอะไลอันซ์  อินเตอร์เนชั่นแนล จำกัด (มหาชน) หรือ AAI ซึ่งประกอบธุรกิจรับจ้างผลิตผลิตภัณฑ์กลุ่มอาหารสัตว์เลี้ยงและทูน่า ได้ยื่นไฟลิ่งเพื่อเสนอขายหุ้นสามัญของบริษัทต่อประชาชนทั่วไปเป็นครั้งแรก (IPO) และนำหุ้นเข้าจดทะเบียนในตลาดหลักทรัพย์ต่อสำนักงานก.ล.ต.เรียบร้อยแล้ว โดยมีบริษัทหลักทรัพย์ ทิสโก้ จำกัด เป็นที่ปรึกษาทางการเงิน คาดว่าจะสามารถขายหุ้น IPO ได้ช่วงปลายเดือน ต.ค.-ต้นเดือน พ.ย.2565